  Туспуктэм: Григорий Фомин Наталия Сильвестрова Удмуртиын 2024-тӥ арын 73 муниципал сюресъёсты тупатъялозы, соослэн огъя кузьдалазы 73,7 иськем. Ужъёсты «Кышкыттэм ӟечлыко сюресъёс» («Безопасные качественные дороги») йӧскалык ӵектосъя быдэстозы. Со сярысь элькун тӧролэн но кивалтэтлэн пресс-службазы ивортӥз. 26,8 искем улосвыл сюресъёсты выльдозы. Сарапул ёросысь Ижкар- Сарапул сюресэз тупатъянэз азьланьтозы. Алнаш ёросысь Аса техникум черкогуртысен Татарстанозь сюрес вылын ужъёсты ортчытыны малпало. Матысь гуртъёсын улӥсьёс но машщинаен ветлӥсьёс солэн урод луэмез сярысь кемалась ӝожтӥсько ини. Сое тупатъян мукет улосвылъёсын экономика герӟетъёсты азинтыны юрттоз но элькунлэсь имиджзэ ӝутоз. Вотка ёросысь Гавриловка – Первомайской сюресэз быдэсак выльдозы. 12 ёросъёсысь 33 иськемлэсь трос гурт сюресъёсты тупатъян ужъёс азьланьтӥськозы. Тужгес но трос сюрес люкетъёсты Дэри ёросын выльдозы – 13. Куать сюресэз Можна ёросын тупатъялозы, Вотка ёросын – ньыль, Сьӧлта, Шаркан но Ува ёросъёсын – быдэн куинь, Камбарка, Вавож, Якшур-Бӧдья но Эгра ёросъёсын – быдэн кык, Пичи Пурга но Сарапул ёросъёсын – быдэн одӥг. Ижкарысь куать сюрес люкетъёсты тупатъялозы. Сарапулын вить сюрес люкетъёсты выльдозы. Воткаын тямыс сюресъёс вылын ужъёсты быдэстозы: Дзержинский, Кунгурцев, Марат, Садовников нимо урамъёсын, Молодёжной ульчаын, Вормон урамын, Энтузиастъёслэн ульчаазы. Оглом 3,4 искем сюресэс тупатъялозы. Можгаысь куать сюресэз выльдыны малпало: Сюгаильской урамлэсь кык люкетсэ, Дзержинский, Горбунов но Гагарин нимо урамъёсты, Лесной ульчаез. Оглом 3,7 искем. « Сюрес тупатъян вакыт ӧз на быры ке но, вань ёросъёсын но каръёсы ужъёс ӧз йылпумъяське но, ми вуоно арлы дасяськиськомы ни. Тупатъяно люкетъёсты ӧнерчиос эскеризы, соосъя калыкен тупанкыл кутэмын. Туннэ нуналлы йӧскалык ӵектосъя муниципал сюресъёсты тупатъяны 2024-тӥ арлы вань огкылъёс кутэмын ни. Озьы подрядъя ужасьёс азьло ик лэсьтӥськон материалъёс басьтыны быгатозы. Азьвыл аръёсъя чакласа ми тодӥськомы, толалтэ сое быдэстыны капчигес но дунтэмгес. Тулыс куазь умой кариськыку сюресъёсын ужъёсты кутскомы » Ярослав Семёнов, Удмуртиысь кивалтэтлэн тӧроез Йӧскалык ӵектосъя 2024-тӥ арын вань тупатъяно сюресъёсын лыдметэн чӧлсконпусъя тодматскыны луоз. Тегъёс: сюресъёс тупатъянужъёс йӧскалыкӵектосъёс Удмуртия  